Springbokke: dit was sekerlik die heel laaste strooiTotsiens, Allister, jy sal nie baie lank onthou word nie. Wanneer die Bokke teen ŉ afgewaterde Walliese span met 24-22 in Cardiff geklop word, wanneer ŉ afrigter in sy twee jaar agter die stuur net drie van sy 14 wegtoetse kon wen en met rekordneerlae teen die All Blacks en Ierland vermorsel is, die eerste keer ooit teen Italië en Argentinië en teen Ierland in Suid-Afrika verloor het, en wanneer hy boonop twee jaar opeenvolgens teen Wallis verloor het, is daar mos geen salf meer aan hom te smeer nie? En wat sê Allister Coetzee ná die wedstryd? Hy is trots op die span, op hul terugvegpoging, dat daar vordering gemaak is en dat hy ŉ kontrak tot ná 2019 het. Nee, meneer, jy behoort geskiedenis te wees! Ja, daar was verlede jaar nog versagtende omstandighede omdat hy laat aangestel is, dat hy nie die Bokke behoorlik kon voorberei nie, dat die regte mede-afrigters nie deur hom aangestel is nie. Maar vanjaar? Dié Walliese span was swakker as die Rooi Drake van verlede jaar. Daar was spelers in die Walliese span van wie ons baie min gehoor het, leemtes wat uitgebuit moes word. ŉ Oorwinning was op die tafel. Boonop het die Springbokke se pak die absolute oorhand in die skrums gehad, maar jy kan steeds nie wen nie? Hoekom? Want daar was ŉ gebrek aan kommunikasie. Die agterste driehoek het weer in mekaar se pad gestaan en Saterdag het dit nie gelyk of een van Andries Coetzee, Warrick Gelant en Dillyn Leyds (asook Ross Cronje en Handré Pollard) geweet het wie die bal moes vang wanneer dit op hulle geskop is nie. Nee, daar is nie meer verskonings nie, want dié Springbokspan was die afgelope twee jaar nie behoorlik afgerig nie; hul spelpatroon het veel te wense oorgelaat; hul selfvertroue was daarmee heen; hul hanteerwerk en besluitneming was swak; die kapteinskap het ‘n groot vraagteken gelaat… en so kan ons aangaan. Die groot vraag is of Franco Smith en Brendan Venter onderskeidelik as agterlynafrigter en konsultante moet aanbly. Het hulle werklik waarde toegevoeg? Moet Matt Proudfoot as skrumafrigter aanbly, noudat Johann van Graan sy gewig by Munster ingegooi het? Nee, dis tyd vir huis skoonmaak van bo af, en nie net by die afrigters nie. Dink maar terug, het ons so gou vergeet van die rooi truie in Salta? Nederlae van 0-57 en 3-38. Was daar vordering? Kom ons lig darem die hoed vir Malcolm Marx, Steven Kitshoff en Pieter-Steph du Toit in Saterdag se wedstryd. Dink net wat hulle in ŉ All Blacks-trui sou doen. Maar agterlangs? Puntemakers – Wallis (21) 24: Drieë: Scott Williams, Hadleigh Parkes 2. Doelskoppe: Leigh Halfpenny 3. Strafdoel: Halfpenny. Suid-Afrika (10) 22: Drieë: Warrick Gelant, Handré Pollard, Jesse Kriel. Doelskoppe: Pollard 2. Strafdoel: Pollard.